Diari Oficial de la Generalitat Valenciana


Sumari del DOGV 9744, del 13-12-2023 (2023/12748)

RESOLUCIÓ 19 d'octubre de 2023, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla especial de l'Aeroport de Castelló, de Benlloc / Vilanova d'Alcolea. Expedient 82/4359-IWU.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9744

Data del DOGV
:   13-12-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/12363


Data del document
:   19-10-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ 19 d'octubre de 2023, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic del Pla especial de l'Aeroport de Castelló, de Benlloc / Vilanova d'Alcolea. Expedient 82/8579-HBR. [2023/12559]  
De conformitat amb l'article 53.7 del Decret legislatiu 1/2021, de 18 de juny, del Consell, d'aprovació del text refós de la Llei d'ordenació del territori, urbanisme i paisatge, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 82/8504-OOQ de Benlloc / Vilanova d'Alcolea (Castelló).  
  
«Informe ambiental i territorial estratègic  
Tràmit: avaluació ambiental del Pla especial de l'Aeroport de Castelló  
Promotor: Direcció General d'Urbanisme  
Autoritat substantiva: Comissió Territorial d'Urbanisme de Castelló  
  
Localització: Benlloc / Vilanova d'Alcolea (Castelló)  
Expedient: 82-2020-EAE  
La Comissió d'Avaluació Ambiental, en la sessió realitzada el 27 de maig de 2021, va adoptar el següent acord,  
Vista la proposta d'informe ambiental i territorial estratègic del Pla especial de l'Aeroport de Castelló de Benlloc / Vilanova d'Alcolea, en els termes següents:  
Amb data 27 de novembre de 2020 ha tingut entrada en el Servei d'Avaluació Ambiental Estratègica de la Direcció General de Medi Natural i Avaluació Ambiental una sol·licitud d'inici de l'avaluació ambiental i territorial estratègica del Pla especial de l'Aeroport de Castelló, d'acord amb la Llei 5/2014, de 25 de juliol, del Consell, d'ordenació del territori, urbanisme i paisatge (LOTUP).  
1. Documentació presentada  
El Servei Territorial d'Urbanisme de Castelló, el 27 de novembre de 2020, remet la documentació del Pla especial de l'àrea logística de la zona d'activitats complementàries a l'Aeroport de Castelló (ZAC), i adjunta la sol·licitud d'inici del procediment d'avaluació ambiental d'aquesta.  
La documentació, de data de redacció octubre de 2020, consta de:  
  
1. Document inicial estratègic (DIE).  
2. Esborrany del Pla especial:  
2.1. Documents sense eficàcia normativa:  
Núm. I.1. Documentació informativa gràfica i escrita.  
Núm. I.2. Memòria descriptiva i justificativa, i estudis complementaris.  
Núm. I.3. Avaluació ambiental i territorial estratègica, estudi ambiental estratègic EAE:  
- Annex I. Plànols.  
- Annex II. Declaració d'impacte ambiental (DIA) Aeroport.  
- Annex III. Arqueologia  
- Annex IV. Vies pecuàries  
Núm. I.4. Estudi de viabilitat econòmica i memòria de sostenibilitat econòmica.   
2.2. Documents amb eficàcia normativa:  
Núm. II.1. Ordenances  
Núm. II.2. Catàleg (justificació de no necessitat).  
Núm. II.3. Plànols d'ordenació.  
2. Planejament vigent  
L'Aeroport de Castelló es localitza entre els termes de Benlloc i Vilanova d'Alcolea.  
El municipi de Benlloc disposa d'un PGOU aprovat provisionalment (exp. 93-2009-EAE) que classifica el sòl de l'aeroport com a sòl no urbanitzable protegit - sistema general aeroportuari (SNUP-AE), i els terrenys al sud de la carretera CV-13, en part, com a sòl no urbanitzable protegit forestal - paisatgístic (SNUP-FP) i, en part, com a sòl urbanitzable terciari (SUZT) T-1, que comprén 1.004.845,89 m² de sòl, que segons recull la memòria ambiental del PGOU «es projecten per a l'ús terciari en el sentit més ampli de magatzem logístic, comercial, hoteler, aprofitant les sinergies que produeix la ubicació de l'Aeroport de Castelló.»  
El municipi de Vilanova d'Alcolea disposa d'un PGOU aprovat el 26.04.2007, avaluat ambientalment (exp. 257-2003-AIA) que classifica els terrenys de l'aeroport com a sòl no urbanitzable - sistema general aeroportuari.  
3. Descripció de la proposta  
3.1. Antecedents. En 2001 es va tramitar l'expedient de Pla especial - terrenys de reserva dotacional per a construcció aeroportuària (expedient 664-1999-AIA). L'aeroport de Castelló va ser declarat d'interés general de l'Estat per Ordre FOM/509/2002, de 22 de febrer (BOE 08.03.2002). D'acord amb el s'estableix en l'Ordre FOM/705/2003, de 31 de març, (BOE 02.04.2003), la gestió correspon a la societat pública Aeropuerto de Castellón, SL; i el Pla director de l'Aeroport de Castelló es va aprovar per l'Ordre FOM/2613/2006, de 13 de juliol (BOE 09.08.2006).  
La construcció de l'aeroport de Castelló, aprovada per Ordre FOM/509/2002, disposava de la declaració d'impacte ambiental prèvia aprovada per Resolució de 22 de febrer de 2001, de la Secretaria General de Medi Ambient (BOE 14.03.2001).  
Els plans generals de Vilanova d'Alcolea i Benlloc, que classifiquen els terrenys de l'Aeroport de Castelló com a sistema general aeroportuari, disposaven de les corresponents declaracions d'impacte ambiental (DIA) favorables. El PGOU de Vilanova d'Alcolea, aprovat definitivament el 26 d'abril de 2007, disposava d'una DIA favorable, aprovada per la Direcció General de Gestió del Medi Natural de 13 de maig de 2005 (exp. 257-2003-AIA); i el PGOU de Benlloc, pendent d'aprovació definitiva, disposa d'una memòria ambiental favorable aprovada per la Comissió d'Avaluació Ambiental el 21 d'octubre de 2013 (exp. 93-2009-EAE).  
3.2. Objecte. El pla especial proposa un doble objectiu:  
Dotar l'Aeroport de Castelló d'un instrument d'ordenació urbanística que desenvolupe el sistema general aeroportuari segons les determinacions del Pla director de l'Aeroport de Castelló, aprovat per Ordre FOM/2613/2006, tant per al subsistema de moviment d'aeronaus com per al subsistema d'activitats aeroportuàries.  
  
Proveir de la suficient seguretat jurídica per a garantir la correcta operativa de les instal·lacions ja executades, així com de les seues possibles ampliacions (terminals, plataformes d'estacionament, adequació de xarxes de servei, canals de drenatge i altres), i permetre l'assentament de noves activitats econòmiques compatibles amb l'activitat aeroportuària, segons les directrius establides en el Pla director, respectant la seua delimitació i orientacions del Pla estratègic de l'Aeroport.  
  
3.3. Problemàtica i justificació. Segons s'informa en la documentació aportada «la necessitat de formulació i aprovació d'aquest pla especial és que tant el Pla director com el Pla especial aprovat en 2001 per a la construcció de l'aeroport, no són suficients perquè les administracions urbanístiques competents evacuen els informes i la concessió de llicències i permisos per a obres d'urbanització i edificació interiors al sistema general aeroportuari. La raó d'això és la insuficiència en la definició de paràmetres urbanístics en ambdós plans.»  
  
3.4. Àmbit. El Pla especial se circumscriu a l'àmbit territorial ja delimitat pel Pla director de l'aeroport, que afecta 1.178.727 m² (117 ha) del municipi de Benlloc, i 4.286.444 m² (428 ha) del municipi de Vilanova d'Alcolea.  
L'àmbit d'afecció del Pla especial derivat de les servituds aeronàutiques inclou els termes municipals d'Alcalà de Xivert, Atzeneta del Maestrat, Benlloc, Borriol, Cabanes, Castelló de la Plana, Cervera del Maestre, Costur, Culla, Figueroles, l'Alcora, la Pobla Tornesa, la Serratella, les Coves de Vinromà, les Useres, Llucena, Peníscola, Santa Magdalena de Pulpis, Sant Joan de Moró, Sierra Engalceran, Torreblanca, la Torre d'en Doménec, Vall d'Alba, la Barona, Vilanova d'Alcolea i Vilafamés.  
Dins del sistema general aeroportuari (SGA), l'àmbit d'ordenació es compon de subsistema de moviment d'aeronaus i subsistema d'activitats aeroportuàries.  
  
3.5. Alternatives. Es plantegen tres alternatives:  
1-«Considerar que el Pla especial aprovat en 2001 per a la construcció de l'Aeroport de Castelló, el Pla director de 2006 i els plans generals dels municipis de Benlloc i Vilanova d'Alcolea són suficients per a l'ordenació d'usos i aprofitaments en el sòl no urbanitzable comú (xarxa primària - sistema general aeroportuari).  
Amb aquesta opció podrien persistir els actuals problemes de seguretat jurídica en el desenvolupament de l'aeroport, i fins i tot per a la seua actual operativa.  
2-Formular un nou pla especial amb ordenació detallada i finalista (total definició dels àmbits objecte d'assentament d'activitats aeroportuàries totalment definides i diferenciades) per a tots els sòls de l'aeroport delimitats pel Pla director.  
Aquesta opció presenta dues característiques que poden condicionar la seua tramitació, aprovació i la posterior gestió:  
Una segona fase d'ampliació de la pista de l'aeroport, al nord de la carretera CV-145, amb un horitzó temporal no definit, ni recollit en la planificació estratègica de l'aeroport, i que afecta els sòls de l'aeroport amb major impacte ambiental, i amb una alta concentració de riscos.  
  
I una ordenació detallada que demanaria un elevat nombre de modificacions del Pla especial per a adequar les seues determinacions a les futures demandes d'activitats aeroportuàries i econòmiques relacionades, a mitjà i llarg termini.  
3- Formular un Pla especial amb ordenació detallada només per a l'actual fase de desenvolupament aeroportuari (pista actual i subsistemes associats entre les carreteres CV-10 i CV-145), que garantisca la suficient flexibilitat i modularitat en el seu desenvolupament, per a adequar-se a les variacions en la demanda de les activitats econòmiques relacionades amb el transport aeri. Aquesta adequació es realitzaria mitjançant estudis de detall per a redefinir o remodelar volums i alineacions, sense que puguen modificar-se altres determinacions pròpies del Pla especial, Pla director i plans generals dels municipis de Benlloc i Vilanova d'Alcolea.  
Aquesta última alternativa és la que es desenvolupa en aquest pla especial.»  
3.6. Abast de la proposta. El pla té per objecte dotar l'aeroport d'un instrument de planejament suficient per a permetre a les autoritats urbanístiques competents informar, concedir permisos i llicències per a executar les obres d'urbanització i edificació necessàries per al desenvolupament d'infraestructures, instal·lacions, urbanització i edificació del sistema general aeroportuari (SGA), així com els accessos a aquest i les connexions exteriors, siguen promogudes i executades pel gestor aeroportuari o per tercers.  
El sòl de l'àmbit de l'SGA està afecte a una finalitat pública, i constitueix una única parcel·la, per la qual cosa els seus viaris han de considerar-se com a viaris interiors al sistema general, sense fixar alineacions ni rasants oficials. Les parcel·les que puguen definir-se ho són únicament a l'efecte de delimitació dels terrenys objecte d'explotació directa pel gestor aeroportuari, concessió, cessió, arrendament o una altra fórmula de comercialització, construcció i explotació per tercers.  
El pla defineix dos àmbits d'actuació diferenciats:  
1. Àmbit diferit (131 ha) objecte només d'ordenació estructural de l'SGA, i que abasta tots els sòls inclosos en el Pla director, per al màxim desenvolupament de l'aeroport i no inclosos en l'àmbit següent.  
  
2. Àmbit previst (415 ha) objecte d'ordenació estructural i detallada de l'SGA. L'ordenació detallada realitza una proposta d'usos per a cada zona d'ordenació (característics i complementaris) compatible amb les zones d'activitats aeroportuàries proposades pel Pla director, sense comprometre les determinacions d'aquest, i compatibles amb els usos proposats en aquest, com poden ser escoles de vol, estacionaments de tala, mitjana i llarga estada per a aeronaus, o l'establiment d'instal·lacions per a la gestió d'emergències i lluita contra incendis forestals.  
El pla recull, a l'efecte de classificació i qualificació, sòls exteriors i interiors a l'SGA que garantisquen la connectivitat territorial de l'aeroport amb les principals xarxes de serveis necessaris per al funcionament de l'aeroport i de les activitats instal·lades en e l'SGA. A aquests sòls se'ls denomina xarxes primàries de coordinació d'accessos, serveis i infraestructures, i comprén:  
  
Exteriors a l'SGA:  
- Nou accés viari des de la CV-13.  
- Canals de drenatge i abocament de l'aeroport.  
Interiors a l'SGA:  
- Domini públic viari de la carretera CV-145.  
- Camí de servei perimetral de l'aeroport.  
L'estructura viària proposada pel Pla especial es recull en la imatge següent:  
  
  
L'ordenació detallada proposada es recull en la imatge següent:  
  
  
3.7. Infraestructura verda del territori. En el DIE no es fa referència a la infraestructura verda.  
3.8. Efectes previsibles sobre el medi ambient. Aquest apartat s'aborda en el punt 5 del DIE. S'informa que en la redacció del Pla especial s'han considerat:  
Les determinacions de la declaració d'impacte ambiental (DIA) emesa en el Projecte de construcció de la instal·lacions aeroportuàries de Castelló, Resolució de 22 de febrer de 2001, de la secretària general de Medi Ambient (BOE 62, 14.03.2001).  
Les directrius del Pla director de l'Aeroport de Castelló.  
S'informa que el desenvolupament del Pla especial «no comporta cap actuació que modifique des del punt de vista mediambiental el que s'ha avaluat en el Pla director, com el que s'estableix en el projecte constructiu de l'Aeroport de Castelló quant a objectius perseguits com a efectes previsibles.»  
4. Consultes  
La direcció general amb competència en avaluació ambiental, d'acord amb l'article 51.1 de la LOTUP, ha sotmés la documentació aportada a consulta de les administracions públiques afectades:  
Data de consulta Data d'informe Administració pública consultada  
23.12.2020 01.12.2020 Direcció Territorial de Política Territorial, Obres Públiques i Mobilitat. Servei Territorial d'Urbanisme de Castelló. STU.  
 21.04.2021 Conselleria de Política Territorial, Obres Públiques i Mobilitat. Subdirecció General d'Ordenació del Territori i Paisatge. ETCV - PATC  
 26.03.2021 Conselleria de Política Territorial, Obres Públiques i Mobilitat. Subdirecció General d'Ordenació del Territori i Paisatge. PAISATGE  
 01.04.2021 Conselleria de Política Territorial, Obres Públiques i Mobilitat. Subdirecció General d'Ordenació del Territori i Paisatge. PATRICOVA  
 25.03.2021 Conselleria de Política Territorial, Obres Públiques i Mobilitat. Direcció General d'Obres Públiques, Transports i Mobilitat Sostenible.   
PLANIFICACIÓ  
 24.03.2021 Conselleria de Política Territorial, Obres Públiques i Mobilitat. Direcció General d'Obres Públiques, Transports i Mobilitat Sostenible. MOBILITAT  
 24.03.2021 Conselleria de Política Territorial, Obres Públiques i Mobilitat. Direcció General d'Obres Públiques, Transports i Mobilitat Sostenible.   
AEROPORTS  
 09.132055 Conselleria d'Agricultura, Desenvolupament Rural, Emergència Climàtica i Transició Ecològica. CANVI CLIMÀTIC  
 25.01.2021 Conselleria d'Agricultura, Desenvolupament Rural, Emergència Climàtica i Transició Ecològica. VIDA SILVESTRE  
 16.02.2021 Direcció Territorial d'Agricultura, Desenvolupament Rural, Emergència Climàtica i Transició Ecològica. Secció de Qualitat Ambiental. ACÚSTICA  
 19.02.2021 Direcció Territorial d'Agricultura, Desenvolupament Rural, Emergència Climàtica i Transició Ecològica. DT de Medi Ambient. FORESTAL / VIES PECUÀRIES  
 24.02.2021 Agència Valenciana de Seguretat i Resposta a les Emergències.  
 - Diputació de Castelló - Àrea de Carreteres  
 18.03.2021 Ajuntament de Vilanova d'Alcolea  
 15.03.2021 Ajuntament de Benlloc  
  
  
Els informes rebuts es publiquen en el web http://agroambient.gva.es/es/web/evaluacion-ambiental/seguiment-d-expedients-d-avaluacio-ambiental-estrategica, en consulta d'expedients de plans, entrant província i triant el municipi.  
5. Identificació i valoració dels possibles efectes sobre el medi ambient  
D'acord amb el que s'estipula en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, amb consulta prèvia a les administracions públiques afectades a les quals fan referència els articles 48.d i 51.1 de la LOTUP.  
5.1. Biodiversitat. El 25 de gener de 2021, el director general de Medi Natural i Avaluació Ambiental, vist l'informe del Servei de Vida Silvestre, informa que encara que l'àmbit del Pla especial no afecta directament cap espai de la Xarxa Natura 2000 (XN2000), es troba pròxim a la Zona d'Especial Protecció per a les Aus (ZEPA) Planiols-Benasques. Aquesta ZEPA disposa d'unes normes de gestió (NG), aprovades pel Decret 214/2018, de 23 de novembre, en la disposició addicional 4a del qual s'estableix que en el termini d'un any des de la implementació d'aquestes la conselleria competent analitzarà la compatibilitat de l'evolució de les aus en relació amb els terrenys i instal·lacions de l'aeroport; en aquest sentit, l'informe realitzat pel Servei de Vida Silvestre conclou que «el funcionament actual de l'aeroport no sembla que suposa un problema per a la conservació de l'espècie de major rellevància de les detectades (esparver cendrós) en les ZEPA pròximes, ni la proximitat d'aquestes un problema de seguretat aèria».  
  
Per tot el que s'ha exposat es resol:  
«Primer. Que el projecte no tindrà efectes apreciables sobre la Xarxa Natura 2000. En conseqüència, i d'acord amb el que s'estableix en els articles 6 i 7 del Decret 60/2012, de 5 d'abril, es considera que el projecte no ha de sotmetre's a avaluació detallada dels seus efectes sobre la Xarxa Natura 2000.  
Segon. Aquest projecte pot, per tant, i de conformitat amb el que s'indica en l'article 7.3 del Decret 60/2012, de 5 d'abril, continuar la seua tramitació de conformitat amb el que s'estableix en la seua legislació reguladora, sense necessitat de realitzar una avaluació detallada dels seus efectes sobre Xarxa Natura 2000 […].»  
5.2. Ordenació i gestió forestal. El 19 de febrer de 2021, la Secció Forestal de la Direcció Territorial de Medi Ambient de Castelló emet informe sobre tots els preceptes que han de ser considerats en l'elaboració del Pla especial de l'Aeroport de Castelló, en concret:  
Presentació d'un pla de prevenció incendis forestals (Decret 58/2013, de 3 de maig, del Consell, pel qual s'aprova el Pla d'acció territorial forestal de la Comunitat Valenciana. Art. 30).  
Adopció de les mesures de seguretat en la interfície urbanoforestal (Decret 58/2013, art. 32).  
Compliment del plec general de normes de seguretat en prevenció d'incendis forestals (Decret 7/04). S'indica que «amb caràcter general, en els dies i zones per als quals el nivell de preemergència davant el risc d'incendis forestals establisca el nivell 3, se suspendran tots els treballs o activitats.»  
S'informa que hi ha afeccions a vies pecuàries, en concret:  
  
Via pecuària TM X inicial Y inicial X final Y final  
Núm. 2. Assagador Camins d'Orpesa i Bassa d'en Gil Vilanova d'Alcolea 275593 2472582 524946 4455477  
Núm. 3. Assagador de Don Valls Benlloc 077720 1611205 887438 4454750  
  
  
En l'Ordre de 8 de juny de 2009, de la Conselleria de Medi Ambient, Aigua, Urbanisme i Habitatge, per la qual s'aprova la modificació del traçat de les vies pecuàries més amunt esmentades, s'estableix el tractament material, el règim d'usos i els condicionants al fet que queden subjectes els traçats modificats d'aquestes vies pecuàries.  
5.3. Infraestructura Verda i Paisatge. De conformitat amb el que s'estableix en l'article 6 de la LOTUP, el paisatge s'integrarà en la planificació territorial i urbanística, i actuarà com a criteri condicionant en la implantació d'usos, activitats i infraestructures, en la gestió i conservació d'espais naturals i en la conservació i posada en valor d'espais culturals.  
El Servei d'Infraestructura Verda i Paisatge, el 26 de març de 2021, informa que «l'ordenació proposada pel Pla especial no alterarà el caràcter i la percepció del paisatge resultant de l'ordenació bàsica proposada pel Pla director. Per això, i donada la flexibilitat de la normativa proposada […] no resultaria necessària l'elaboració d'un instrument de paisatge en aquesta fase de desenvolupament del Pla director pel Pla especial.  
No obstant això, i atés que el Pla especial només preveu, en matèria de paisatge, unes condicions genèriques d'integració de les futures actuacions a realitzar (article 38, Ordenances), i tampoc s'ha dut a terme el projecte de restauració paisatgística requerit en l'aprovació del Pla director, en fases posteriors s'haurà d'estudiar l'afecció, paisatgística i visual, que puga generar cadascuna d'aquestes actuacions.»  
S'informa que l'emissió d'informe favorable en matèria d'infraestructura verda i paisatge del Pla especial de l'Aeroport de Castelló, en fases posteriors de tramitació, requerirà la incorporació al pla dels requeriments següents:  
«Incloure específicament en la normativa la necessitat d'elaborar un estudi d'integració paisatgística per a cadascun dels projectes d'urbanització, d'ordenació i d'edificació que es realitzen en desenvolupament del Pla especial», aquests estudis es redactaren en els termes indicats en l'informe.  
Vist que no s'ha desenvolupat cap pla o projecte de restauració paisatgística, «es proposa preveure com una condició normativa, la realització d'un programa de paisatge per a la millora dels àmbits degradats i els espais lliures en general.»  
Respecte a la infraestructura verda, el Pla especial ha de definir-la a la seua escala, tant gràficament com normativament, (article 4.2 i 4.3 de la LOTUP), connectada i integrada amb la infraestructura verda del territori. La infraestructura verda definida formarà part de l'ordenació estructural del pla.  
5.4. Pla d'acció territorial de l'àrea funcional de Castelló (PATC). En l'informe de la Subdirecció General del Territori i Paisatge, de 21 d'abril de 2021, s'indica que la proposta és compatible amb el PATC en tramitació (exp. 89-16-EAE), i recomana la consideració de les determinacions establides en els articles 74, 75, 82, 85 i 86, relatives a les infraestructures de mobilitat i transport.  
5.5. Ocupació racional i sostenible del sòl. ETCV. L'ETCV aprovada pel Decret 1/2011, de 13 de gener, del Consell (DOGV 6441, 19.01.2011) és l'instrument marc de l'ordenació del territori a la Comunitat Valenciana, i segons l'article 15.3 de la LOTUP els seus objectius i principis són vinculants, i s'incorporaran des del principi en l'avaluació ambiental i territorial dels plans amb incidència en el territori.  
  
La Subdirecció General d'Ordenació del Territori i Paisatge, el 21 d'abril de 2021, emet informe favorable en matèria d'ordenació del territori.  
5.6. Risc d'Inundació. PATRICOVA. El Servei d'Ordenació del Territori, amb data 1 d'abril de 2021, analitzada la proposta de Pla especial, informa que l'àmbit d'aquesta no es troba afectat per risc d'inundació, d'acord amb les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana.  
5.7. Risc de contaminació acústica. El 16 de febrer de 2021, la Direcció Territorial de Medi Ambient de Castelló informa que, entre la documentació presentada no consta l'estudi acústic; «si bé és cert que hi ha referències a la problemàtica del soroll, tant en la declaració d'impacte ambiental, com en la documentació relativa a les ordenances, no obstant això, els aspectes detallats en aquesta documentació no tenen l'entitat suficient per a fonamentar un informe sobre la contaminació acústica induïda pel pla referenciat.»  
5.8. Canvi climàtic. El 13 de gener de 2021, el Servei de Lluita Contra el Canvi Climàtic informa que el Pla especial de l'Aeroport haurà de mantindre la coherència amb els objectius de l'Estratègia Valenciana davant el Canvi Climàtic 2013-2020 vigent, així com amb els de l'actual revisió: Estratègia Valenciana d'Energia i Canvi Climàtic 2030 (pendent d'aprovació), document en el qual s'estableixen noves mesures per a la mitigació i l'adaptació en matèria d'urbanisme, ordenació territorial i mediambiental.  
5.9. Emergències. El 24 de febrer de 2021, l'Agència Valenciana de Seguretat i Resposta a les Emergències informa que l'àmbit del Pla especial no està afectat per perill d'inundació, ni per risc de lliscaments; tampoc li resulten d'aplicació les determinacions de la Norma de Construcció Sismoresistent (NCSR-02).  
No es té coneixement de l'existència en l'àmbit del Pla de cap empresa afectada pel Reial decret 840/2015, de 21 de setembre, pel qual s'aproven mesures de control dels riscos inherents als accidents greus en els quals intervinguen substàncies perilloses. No obstant això, les vies CV-10 i CV-13 són considerades com a vies de circulació preferent de mercaderies perilloses, i es consideren zones d'especial exposició les franges de 500 metres entorn a aquestes, dins de les quals es localitza l'àmbit del Pla especial, «no obstant això, aquest risc no suposa un impediment per al desenvolupament del pla proposat».  
  
L'àmbit del pla limita amb zones forestals, per la qual cosa s'hauran de complir les normatives següents:  
Codi Tècnic de l'Edificació, document bàsic de seguretat en cas d'incendi: DB-SI 5 intervenció dels bombers.  
Decret 58/2013, de 3 de maig, del Consell, pel qual aprova el Pla d'acció territorial forestal de la Comunitat Valenciana (PATFOR), article 32, sobre condicions de seguretat en la interfície urbanoforestal.  
Decret 7/2004, de 23 de gener, del Consell, pel qual aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
5.10. Infraestructures viàries. Direcció General d'Obres Públiques, Transports i Mobilitat Sostenible. Servei de Planificació. El 25 de març de 2021 el Servei de Planificació informa que:  
1. Respecte a la nova connexió de l'aeroport amb la CV-13:  
Haurà de realitzar-se un estudi de trànsit on es considere la situació actual i futura, en el qual es considere l'increment de trànsit generat pels usos definits en el pla especial.  
La remodelació de l'enllaç haurà de ser coherent amb l'estudi de trànsit que es realitze, i, a més, haurà d'estudiar-se la necessitat d'ampliació de les rotondes si fora necessari, a part dels nous ramals.  
  
Respecte a la zona de protecció de la CV-13: s'hauran d'incloure en el pla especial les limitacions dels usos i activitats en la zona de protecció establides en la Llei 6/1991, de 27 de març, de carreteres de la Comunitat Valenciana.  
2. Respecte a la compatibilitat amb la legislació vigent:  
Segons la documentació presentada, el pla especial de l'aeroport és compatible amb la legislació vigent, sempre que es realitzen els estudis i modificacions indicades en el punt anterior.  
5.11. Direcció General d'Obres Públiques, Transports i Mobilitat Sostenible. Servei de Mobilitat. El 25 de març de 2021 el Servei de Mobilitat informa que «l'Aeroport de Castelló és una infraestructura de transport que presta un servei públic de caràcter supramunicipal indiscutible a la Comunitat Valenciana, com a tal i seguint les determinacions de la Llei 6/2011, la tramitació del pla especial com a instrument d'ordenació del sistema general aeroportuari requereix de l'aprovació d'un pla de mobilitat.»  
Consultat el Pla director de l'Aeroport de Castelló, no consta l'existència de pla de mobilitat. Vist que la instal·lació té caràcter de servei públic, i que crearà més de 250 llocs de treball l'any horitzó, no redactar aquest pla incompliria l'objectiu de seguretat jurídica, que és un dels principals objectius plantejats pel pla especial.  
  
5.12. Aeroports. La Direcció General de Ports, Aeroports i Costes, com a òrgan competent en la tramitació dels expedients derivats de la gestió de l'Aeroport de Castelló, el 24 de març de 2021, informa la seua «no oposició a la tramitació de l'expedient Pla especial de l'Aeroport de Castelló sempre que se circumscriga i no contradiga les determinacions contingudes en l'actual Pla director de l'Aeroport de Castelló aprovat per l'Ordre FOM/2613/2006 (com a instrument que defineix les grans directrius d'ordenació i desenvolupament de l'aeroport fins a aconseguir la seua màxima expansió previsible, i instrument que delimita la zona de servei de l'aeroport, definint la seua estructura en dos grups, el primer el subsistema de moviment d'aeronaus i el segon el subsistema d'activitats aeroportuàries, amb les seues corresponents zones funcionals).»  
  
5.13. Urbanisme. El Servei Territorial d'Urbanisme de Castelló, l'1 de desembre de 2020 refereix els antecedents de tramitació del Pla especial de l'Aeroport de Castelló, així com dels plans generals dels municipis de Benlloc i Vilanova d'Alcolea, i informa que, vist el contingut del document, en aquesta fase de la tramitació, aqueix servei no té cap objecció a realitzar. Així mateix, indica que ja ha existit abans una avaluació ambiental de l'aeroport, de la seua qualificació com a sistema general.  
5.14. Ajuntament de Vilanova d'Alcolea. El 18 de març de 2021 informa que el PGOU vigent en el municipi qualifica l'àmbit de l'aeroport com a sistema general aeroportuari, però que manca d'informació relativa als paràmetres urbanístics que regeixen l'àrea (tampoc establits en el Pla director). Sol·licita se'ls informe de l'establiment d'aquests paràmetres; i es realitza el suggeriment següent:  
  
«Hauria d'establir-se en el Pla especial l'àmbit d'influència de l'Aeroport de Castelló, ja que actualment i a causa de l'auge de les energies renovables, en particular, horts solars, s'estan plantejant hort pròxims a l'aeroport, per la qual cosa es necessita una millor delimitació de les servituds aeroportuàries, amb la finalitat que l'Ajuntament de Vilanova d'Alcolea siga àgil a l'hora d'establir la compatibilitat urbanística d'aquest tipus d'instal·lació.»  
5.15. Ajuntament de Benlloc. El 15 de març de 2021 informa que el PGOU en tramitació preveu al sud-oest de l'aeroport, en contigüitat amb la CV-13, un sector de sòl urbanitzable terciari destinat a la implantació d'activitats complementàries a l'ús aeroportuari; i indica que en la documentació del pla especial no s'ha recollit aquesta circumstància.  
  
6. Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que es preveu en la legislació d'avaluació ambiental.  
7. Valoració ambiental de la proposta d'acord amb els criteris de l'annex VIII de la LOTUP  
L'anàlisi tècnica i la valoració segons els criteris de l'annex VIII es realitza a partir de la documentació presentada i dels informe sectorials emesos i, en aquest cas, en el marc de les determinacions de les disposicions addicionals quarta, cinquena i sisena de la Llei 21/2013, de 9 de desembre, d'avaluació ambiental, que estableixen els criteris a seguir quan hi ha concurrència i jerarquia de plans, i indica que ha d'evitar-se la duplicitat de les avaluacions, però assegura que tots els efectes ambientals significatius són convenientment avaluats.  
  
En concret, i respecte a les infraestructures de titularitat estatal, com és el cas que ens ocupa, la disposició addicional sisena estableix:  
«A l'efecte del que es preveu en la disposició addicional quarta, sobre concurrència i jerarquia de plans i programes, no hauran de sotmetre's a un nou procediment d'avaluació a conseqüència de l'elaboració i aprovació d'un pla d'ordenació urbanística o territorial, les infraestructures de titularitat estatal en la planificació sectorial de les quals s'haja realitzat l'avaluació ambiental d'acord amb el que es disposa en aquesta llei.  
En aquests casos, l'Administració pública competent per a l'aprovació del pla d'ordenació urbanística o territorial podrà exigir que es tinguen en compte els aspectes no específicament considerats en la primera avaluació ambiental.»  
Segons el que s'estableix en l'últim paràgraf de la DA 6a, atés que la declaració d'impacte ambiental (DIA) del projecte de l'aeroport va ser emesa per la Secretaria General de Medi Ambient en 2001, i que en dates posteriors:  
S'han aprovat les NG de la ZEPA Planiols-Benasques (Decret 214/2018), que en la DA 4a emplaça al seguiment dels riscos derivats de l'aeroport per a les aus.  
No s'ha dut a terme el projecte de restauració paisatgística requerit al Pla director (aprovat en 2006).  
I que el pla especial proposa nou accés viari a l'aeroport.  
És pel que resulta procedent avaluar ambientalment la proposta de pla especial presentada, i determinar segons els criteris establits en l'annex VIII el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient.  
El pla especial s'ajusta a l'àmbit delimitat pel Pla director de l'aeroport; fora d'aquest àmbit ja avaluat ambientalment proposa una nova connexió de l'aeroport (500 m aprox. de longitud) en el primer enllaç de la CV-13 (PK 1+150), a més de procedir a la seua remodelació per a permetre tots els moviments en aquest. La nova connexió es proposa en terrenys classificats pel PGOU de Benlloc com a sòl no urbanitzable comú SNUC-1, que no presenten afecció ambiental significativa.  
  
El pla especial preveu el seu desenvolupament mitjançant l'elaboració, aprovació i implantació de projectes de serveis, urbanització, edificació, etc., no obstant la subordinació jeràrquica dels projectes al pla especial, aquesta no els eximeix del sotmetiment a avaluació ambiental, si és el cas, d'acord amb la legislació estatal o autonòmica aplicable a cada projecte.  
1. Per les característiques dels plans i programes:  
Respecte a la planificació establida en els PGOU dels municipis de Vilanova d'Alcolea i Benlloc, la proposta no modifica el model territorial d'aquests municipis.  
Quant al consum de recursos (subministraments d'aigua, energia, xarxa de sanejament i accessos) es pot suposar que no varien de manera rellevant respecte a la situació proposada en el Pla director vigent, ja que el aquest preveia el futur desenvolupament del subsistema d'activitats aeroportuàries.  
2. Per les característiques dels efectes i de l'àrea probablement afectada:  
El projecte no tindrà efectes apreciables sobre la Xarxa Natura 2000. Realitzada l'anàlisi requerida per les NG de la ZEPA Planiols-Benasques, el seu informe conclou que el funcionament actual de l'aeroport no sembla que supose un problema per a la conservació de les aus en les ZEPA pròximes, ni la proximitat d'aquestes un problema de seguretat aèria.  
L'ordenació proposada pel Pla especial no alterarà el caràcter i la percepció del paisatge resultant de l'ordenació bàsica proposada pel Pla director.  
L'àmbit no es troba afectat per risc d'inundació, d'acord amb les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana.  
  
L'àmbit del Pla especial es troba dins de les franges de 500 metres d'especial exposició de les vies CV-10 i CV-13, considerades de circulació preferent de mercaderies perilloses, no obstant això, s'ha informat que aquest risc no suposa un impediment per al desenvolupament del pla proposat.  
L'àmbit del Pla no inclou terreny forestal, però limita amb zones forestals, per la qual cosa haurà de complir les normatives vigents en la matèria (DB-SI 5, PATFOR, Decret 7/2004).  
Així i tot, sí que s'ha considerat que existeixen algunes afeccions, o falta de justificació (contaminació acústica, mobilitat, trànsit) que poden ser solucionades en fases posteriors de la tramitació urbanística i abans de la seua aprovació definitiva.  
8. Proposta d'acord  
D'acord amb que s'estipula en l'article 46.3 de la LOTUP, l'òrgan ambiental i territorial determina, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat.  
Segons el que s'estableix en l'article 51.2.b de la LOTUP, per considerar, d'acord amb els criteris de l'annex VIII d'aquesta llei, valorats en l'apartat 7, que la proposta de Pla especial àrea logística de la zona d'activitats complementàries a l'Aeroport de Castelló no té incidència significativa en el model territorial vigent als municipis de Benlloc i Vilanova d'Alcolea, no afecta elements del patrimoni natural, no produeix increment significatiu en el consum de recursos, no presenta risc d'inundació, i atés que les afeccions detectades es poden reduir o esmenar, és per això que, tenint en consideració els informes emesos i l'avaluació realitzada, es pot concloure que el procediment d'avaluació ambiental simplificada és suficient per a determinar que la proposta del Pla especial no presentarà en els termes d'aquesta resolució efectes significatius negatius sobre el medi ambient.  
  
D'acord amb el que s'ha exposat, es resol:  
Emetre informe ambiental i territorial estratègic favorable en el procediment simplificat d'avaluació ambiental i territorial estratègica del Pla especial àrea logística de la zona d'activitats complementàries a l'Aeroport de Castelló, d'acord amb els criteris de l'annex VIII de la LOTUP, per no tindre efectes significatius negatius sobre el medi ambient amb el compliment de les següents determinacions; per tant correspon continuar la tramitació de la modificació d'acord amb la seua normativa sectorial:  
1-Respecte a l'afecció paisatgística:  
S'ha d'incloure específicament en la normativa la necessitat d'elaborar un estudi d'integració paisatgística per a cadascun dels projectes d'urbanització, d'ordenació i d'edificació que es realitzen en desenvolupament del Pla especial.  
Preveure com una condició normativa, la realització d'un programa de paisatge per a la millora dels àmbits degradats i els espais lliures en general.  
El pla especial ha de definir la infraestructura verda, a la seua escala, tant gràfica com normativament, d'acord amb l'article 4.2 i 4.3 de la LOTUP, connectada i integrada amb la infraestructura verda del territori, proposta que serà informada pel Servei d'Infraestructura Verda i Paisatge, i s'adoptaran, si és el cas, les determinacions indicades per aquest.  
2-Respecte a l'afecció acústica:  
Abans de l'aprovació definitiva, s'haurà d'elaborar un estudi acústic, que serà informat per la direcció territorial d'aquesta conselleria, i s'adoptaran les mesures correctores que s'indiquen.  
3-Respecte a les infraestructures viàries:  
Respecte a la nova connexió amb la CV-13, haurà de realitzar-se un estudi de trànsit, en els termes establits en l'informe del Servei de Planificació, que serà informat per l'esmentat servei, abans de l'aprovació definitiva del pla.  
S'hauran d'incloure en el pla especial les limitacions dels usos i activitats en la zona de protecció de la CV-13, establides en la Llei 6/1991, de 27 de març, de carreteres de la CV.  
4-Respecte a la mobilitat:  
S'haurà de redactar, d'acord amb la Llei 6/2011 de mobilitat, un pla de mobilitat, que se sotmetrà a aprovació de la Direcció General d'Obres Públiques, Transports i Mobilitat, abans de l'aprovació del pla especial.  
5-Respecte al sòl forestal i vies pecuàries:  
S'han d'incorporar en el Pla especial les qüestions indicades en l'informe de la Secció Forestal, i es demanarà informe abans de l'aprovació definitiva del pla.  
Segons el que s'estableix en l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana no s'haguera aprovat el Pla especial àrea logística de la zona d'activitats complementàries a l'Aeroport de Castelló en el termini màxim de quatre anys des de la seua publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada del pla.  
  
ANNEX I - IMATGES: àmbit, nous accessos, ordenació detallada.  
  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què fa referència l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que es disposa en l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
Considerant el que s'ha dit anteriorment, la Comissió d'Avaluació Ambiental acorda: emetre informe ambiental i territorial estratègic favorable en el procediment simplificat d'avaluació ambiental i territorial estratègica del Pla especial de l'Aeroport de Castelló de Benlloc / Vilanova d'Alcolea, per considerar que no té efectes significatius en el medi ambient, amb el compliment de les determinacions que s'inclouen en l'esmentat informe.  
Notificar a les persones interessades que contra aquesta resolució, per no ser un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret consideren pertinents.  
La qual cosa li notifique perquè en prenga coneixement i als efectes oportuns.  
La qual cosa se certifica amb anterioritat a l'aprovació de l'acta corresponent i a reserva dels termes precisos que se'n deriven, de conformitat amb el que autoritza l'article 18.2 de la Llei 40/2015, d'1 d'octubre, de règim jurídic del sector públic.  
València, 2 de juny de 2021.- El secretari de la Comissió d'Avaluació Ambiental: José del Valle Arocas.»  
  
València, 19 de octubre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.